CELEX: C2007/297/52
Language: da
Date: 2007-12-08 00:00:00
Title: Sag C-479/07: Sag anlagt den 26. oktober 2007 — Den Franske Republik mod Rådet for Den Europæiske Union

8.12.2007   
            
            
               DA
            
            
               Den Europæiske Unions Tidende
            
            
               C 297/32
            
         Sag anlagt den 26. oktober 2007 — Den Franske Republik mod Rådet for Den Europæiske Union
   (Sag C-479/07)
   (2007/C 297/52)
   Processprog: fransk
   Parter
   
      Sagsøger: Den Franske Republik (ved E. Belliard, G. de Bergues og A.-L. During, som befuldmægtigede)
   
      Sagsøgt: Rådet for Den Europæiske Union (ved A. de Gregorio Merino og M.-M. Joséphidès, som befuldmægtigede)
   Sagsøgerens påstande
   
               —
            
            
               Annullation af Rådets forordning (EF) nr. 809/2007 af 28. juni 2007 om ændring af forordning (EF) nr. 894/97, (EF) nr. 812/2004 og (EF) nr. 2187/2005 for så vidt angår drivgarn (1).
            
         
               —
            
            
               Rådet for Den Europæiske Union tilpligtes at betale sagens omkostninger.
            
         Søgsmålsgrunde og væsentligste argumenter
   Med dette søgsmål, som blev indleveret til Justitskontoret for Retten i Første Instans den 10. oktober 2007 (modtaget pr. fax den 5. oktober 2007) og henvist til Domstolen i medfør af artikel 51 og artikel 54, stk. 2, i statutten for Domstolen ved kendelse afsagt af Retten (Ottende Afdeling) den 26. oktober 2007, har sagsøgeren anfægtet den definition på »drivgarn«, som Rådet har fastsat i forordning nr. 809/2007, for så vidt som fast garn, såsom thonaillegarn, i forordningen henføres under drivgarn. Ved at udvide forbuddet mod drivgarn fastsat i forordning nr. 894/2007, 812/2004 og 2187/2005, til denne type fiskegarn tilsidesætter den anfægtede forordning både begrundelsespligten, proportionalitetsprincippet og princippet om forbud mod forskelsbehandling.
   Med det første anbringende har sagsøgeren gjort gældende, at Rådet har tilsidesat sin begrundelsespligt, idet det i den anfægtede forordning dels har undladt at anføre grundene til, at fast garn henføres under drivgarn, hvorved det materielle anvendelsesområde for de begrænsninger, der finder anvendelse, udvides til denne type fiskegarn, dels har undladt at anføre, hvilke videnskabelige og tekniske udtalelser Rådet har baseret sig på ved forordningens vedtagelse.
   Med det andet anbringende har sagsøgeren gjort gældende, at forbuddet mod fast garn, såsom thonaillegarn, er åbenbart uhensigtsmæssigt både når henses til de nævnte forordningers formål om at begrænse den ukontrollerede udbredelse af fiskeri med drivgarn, og når henses til formålet om at begrænse bifangster. Fiskeri med thonaillegarn, der udøves i et begrænset omfang af et lille antal mindre fartøjer, er i virkeligheden en aktivitet af håndværksmæssig art, der udøves ved en lille del af middelhavskyststrækningen uden nogen risiko for ukontrolleret udbredelse. Desuden er der foretaget nogle tekniske tilpasninger af thonaillegarnet med henblik på at begrænse risikoen for bifangster mest muligt, navnlig af beskyttede arter.
   Med det tredje anbringende har sagsøgeren endelig gjort gældende, at princippet om forbud mod forskelsbehandling er blevet tilsidesat, eftersom thonaillegarn i forordningen behandles på samme måde som drivgarn, selv om der er forskel på disse to kategorier af fiskegarn, dels fordi thonaillegarn har nogle særlige tekniske kendetegn, dels fordi denne form for fiskeri udøves af et lille antal fartøjer i et begrænset omfang.
   
      (1)  EUT L 182, s. 1.